text: 
  I går hævdede de to tiltalte, at computermanden blot ringede for at 
  fortælle, at han skulle i lag med nogle damer. Det var hvad, der 
  mentes med " kunder ". Klokken 17.05 samme dag ringede han igen:
  
  " Jeg regnede med, at du tog en telefonboks. Det er en dum telefon,
   " sagde " Mercedesmanden ".
  
  Og efter en hurtig opringning til vennens hotel blev de enige om, at
   den 24-årige skulle finde en telefonboks og ringe en halv time 
  senere.
  
  " Havde I mistanke om, at telefonen blev aflyttet? " spurgte anklager
   Annette Vester.
  
  Computermanden: " Hvorfor skulle den det? Jeg ville bare ikke snakke 
  med ham, hvis der var andre i nærheden. Så kunne min kone måske få 
  mistanke, og det ragede ikke andre, at jeg var på bordel i Holland. 
  "
  
  " Mercedes-manden ": " Jeg skulle gå til en anden telefon, fordi han
   skulle fortælle om sine udskejelser i Holland. "
  
  Inden computermanden kørte mod Holland, lyttede politiet også på en 
  samtale fra " Mercedes-manden " til én af hans venner. Han skulle 
  komme ud til en adresse for at hente noget, inden det blev mørkt.
  
  
  
  